Haar passie om kinders te help | Netwerk24
Haar passie om kinders te help
Maryna du Plessis saam met Driton Floors. Foto: Verskaf
Soms voel dit of die wêreld waarin ons leef, meer uitdagings as 'n paar dekades gelede inhou.
Nadat Maryna du Plessis drie jaar in Engeland deurgebring het en een jaar as onderwyser gewerk het, het sy weer besef dat sy haar passie om kinders te help, wil uitleef.
Vandag is sy by die Ilane-leersentrum in Universitas betrokke waar sy haar daarop toespits om gestremde kinders 'n hupstoot in die lewe te gee.
Die naam van die leersentrum is van haar eie twee dogters, Ilanze en Deune, se name afgelei.
"Die hele idee agter hierdie leersentrum is om leerlinge wat nie in die hoofstroom van 'n gewone skool kan funksioneer nie, die geleentheid te gee om so normaal as moontlik in die samelewing aan te pas.
"Ons poog om hulle geluk in 'n skoolomgewing te laat vind en om soos ander kinders maats te maak," verduidelik Maryna.
Die gestremdheid waarmee hulle deesdae die meeste te doen kry, is outisme.
"Die feit dat outisme byna daagliks toeneem, lei na verskeie mediese vrae."
"Behalwe vir outisme, het ons met kinders te doen wat onder meer serebraal gestremd is en met epilepsie, ADHD, kognitiewe agterstande en Down-sindroom gediagnoseer is. Ons werk ook met kinders wat fisiek en emosioneel mishandel is."
Daar is 20 kinders by die leersentrum en The Therapy Centre maak weekliks 'n draai om terapie te gee.
"Die grootste uitdaging is dat ons sukkel om leerlinge in skole te plaas en dat daar te min skole is wat na hierdie kinders se behoeftes kan omsien," sê Maryna.
"Daar is gewoonlik ook te min befondsing vir die ouers om hul kinders se fisieke en kognitiewe behoeftes verder te ontwikkel."
Op die perseel langs Ilane-leersentrum het Maryna ook 'n Engelse kleuterskool, My Happy Place, wat 20 Engelstalige kleuters akkommodeer.